Hertzoggie

'n Hertzoggie, ook bekend as 'n Hertzog-koekie, is 'n tertjie of koekie gevul met konfyt met 'n klappermeringuebolaag. Hierdie koekie is 'n gewilde Suid-Afrikaanse gebak wat ook saam met Engelse tee geniet kan word. In die Kaap-Maleise gemeenskap word die nagereg gereeld gedurende Eid bedien. Dit vorm ook deel aan die tuisnywerheidindustrie waar dit gereeld saam met ander Suid-Afrikaanse lekkernye verkoop word, soos bv. koeksisters.

Geskiedenis 
Die tertjie is vernoem na die die Suid-Afrikaanse politikus en Anglo-Boereoorlog-generaal J. B. M. Hertzog. Die Hertzog-koekies was glo een van sy gunsteling lekkernye. Hertzog se ondersteuners was bekend daarvoor dat hulle die koekies gebak en bedien het as 'n teken van hul politiese ondersteuning.

Een van die ander oorsprong-stories is dat dit deur die Kaap-Maleise gemeenskap uitgevind is om hulle ondersteuning aan Hertzog te wys nadat hy in die 1920's stemregte aan vroue asook gelyke regte aan die Kaap-Maleise gemeenskap beloof het. Nadat hy sy eerste belofte nagekom het, stemregte vir vroue, maar nie die een oor gelyke regte nie, het die gemeenskap die koekies begin bak met bruin en pienk gekleurde versiersuiker. Die naam vir die koekie was "tweegevreetjie".

'n Ander moontlike rede van die nagereg se oorsprong is die Afrikaners se gewoonte om gebak na nasionale helde te vernoem.

Bestanddele 
Hertzog-koekies bestaan uit 'n broskorsdeegbasis, 'n appelkooskonfytvulsel en 'n dop gemaak uit klappermeringue wat dan gebak word.

Jan Smuts-koekies 

Die Hertzog-koekie het die ondersteuners van Hertzog se politiese mededinger en tydgenoot, Jan Smuts, aangespoor om hulle eie weergawe van die gebak te skep: Jan Smuts-koekies. Die gebak was ook baie polulêr in die 1920's en 1930's. Jan Smuts-koekies het 'n geroomde botter- en suikerbolaag in plaas van die meringuebolaag van die Hertzog-koekie.

Sien ook 
 Koeksister

Verwysings

Notas 

Gebak
Voor- en nageregte
Soetgoed
Suid-Afrikaanse kookkuns